Drie “Rambo Squad”-lede vasArgieffoto. Drie polisiekonstabels, wat glo deel is van die sogenaamde “Rabmo Squad”, is in Ficksburg in hegtenis geneem nadat hulle glo inwoners aangerand het, het die Onafhanklike Polisieondersoekdirek­toraat (Opod) Dinsdag gesê. Moses Dlamini, die woordvoerder van Opod, het gesê die beamptes is Dinsdagoggend in hegtenis geneem en behoort binnekort in die hof te verskyn, waarna hul name bekend gemaak kan word. Hulle het na bewering oor die naweek van 10 Augustus inwoners van Ficksburg en Meqheleng aangerand. Een van die slagoffers, ŉ vrou, is vermoedelik deur ŉ polisievoertuig omgery. Opod ondersoek ŉ saak van poging tot moord, in plaas van ŉ saak van roekelose of nalatige bestuur wat aanvanklik deur die polisie oopgemaak is. Dlamini sê Opod is op 14 Augustus van die insidente in kennis gestel en het dit dadelik ondersoek. “Die ondersoek het genoegsame bewyse gevind dat die betrokke konstabels in hegtenis geneem kan word,” het Dlamini gesê. Dlamini se voorts dat verdere inhegtenisnames verwag kan word. Lees ook: Video: “Rambo Squad”-slagoffers praat “Rambo Squad” van Ficksburg word ondersoek